Pieni askel ihmiselle, suuri Korean niemimaalle.

Kun Pohjois-Korean johtaja Kim Jong-un ja Etelä-Korean presidentti Moon Jae-in astuivat käsi kädessä Koreoita vertauskuvallisesti jakavan kiveyksen yli, he olisivat voineet mukailla ensimmäisen kuukävelijän Neil Armstrongin sanoja.

Oli kuitenkin paljon muuta sanottavaa.

Koreoiden johtajat sopivat yhteisessä julkilausumassaan pyrkivänsä kohti ydinaseetonta niemimaata, solmimaan sodan vuonna 1953 lopettaneen aselevon tilalle rauhansopimuksen vielä tänä vuonna ja lopettamaan vihamieliset eleet.

Muutaman tunnin huipputapaamisen aikana esiteltiin runsaasti muitakin yhteistyöaloitteita. Tapaamisen elekieli ja seremonioihin kudotut vertauskuvat olivat kuin kauan kaivattujen veljesten kohtaamisesta.

Mahtipontinen ”Panmunjomin julistus Korean niemimaan rauhasta, vauraudesta ja yhdistymisestä” on ennen kaikkea Kimin taitava šakkisiirto.

Kim kaappasi Korean rauhanhankkeen aloitteen itselleen juuri ennen hänen ja Yhdysvaltain presidentin Donald Trumpin tälle keväälle suunniteltua huippukokousta.

Koreoiden johtajien yhteisjulistuksen jälkeen Trumpin on hankalaa ottaa siitä kunniaa itselleen ja vähätellä ”rakettimies”-Kimin osuutta.

Samalla Kim nosti kumppanikseen Etelä-Korean, joka on jatkuvasti ollut tyytymätön. Vaikka se on Koreoiden kriisin toinen osapuoli, kansainvälinen yhteisö käytännössä neuvottelee aina sen ohi Pohjois-Korean kanssa.

Tämän Kim Jong-un teki vaurioittamatta vastoin kaikkia odotuksia kehiteltyä neuvottelusuhdetta Trumpiin.

Tuleva kehitys on sen sijaan arvoitus niin asiantuntijoille kuin toteuttajillekin. Huippukokouksen jälkeenkin ydinaseeton Korean niemimaa on vielä lähes yhtä kaukainen haave kuin ennenkin.

Kim vältti tarkkaan sanomasta suoraan, että Pohjois-Korea purkaa ydinohjelmansa. Hänen kerrotaan vakuuttaneen Moonille Pohjois-Korean luopuvan ydinaseista, jos Yhdysvallat suostuu Koreoiden väliseen rauhansopimukseen ja lupaa olla hyökkäämättä Pohjois-Koreaan.

Pohjois-Korean aiemmat lupaukset ovat jääneet tyhjiksi. Presidenttivaltaisessa Etelä-Koreassa valta vaihtelee jatkuvasti sovittelevien ja jyrkästi Pohjois-Koreaan suhtautuvien välillä, eivätkä Moonin lupaukset välttämättä sido hänen seuraajiaan.

Kimin ilmoitus pysäyttää Pohjois-Korean ydinkokeet voi johtua siitä, että niitä ei tällä hetkellä voi tehdä.

Kiinalaiset seismologit ovat arvioineet Pohjois-Korean ydinkoekeskuksen vaurioituneen pahasti jälkijäristyksissä, jotka seurasivat tuoreinta ydinkoetta syyskuussa 2017.

Toisaalta Kimin väite siitä, että Pohjois-Korea on jo saavuttanut ydinaseiden valmistamiskyvyn, saattaa useiden asiantuntijoiden mukaa pitää paikkansa.

Pjongjangissa on kenties laskettu, että nyt on aika hioa aseteknisiä ongelmia kuten mannertenvälisten ohjusten laukaisualustoja.

Samaan aikaan voidaan neuvottelujen varjolla purkaa kansainvälisiä talouspakotteita.